संचार एवं सूचना प्रौद्योगिकी मंत्रालय
इंडिया मोबाइल कांग्रेस  2023, कर्टेन रेजर का उद्घाटन
इंडिया मोबाइल कांग्रेस का 7वां संस्करण 27 से 29 अक्टूबर तक नई दिल्ली के प्रगति मैदान में आयोजित किया जाएगा
एशिया की प्रमुख डिजिटल प्रौद्योगिकी प्रदर्शनी
आईएमसी 2023 का विषय - 'वैश्विक डिजिटल नवाचार'
5जी, 6जी, प्रसारण, उपग्रह, सेमीकंडक्टर, ड्रोन एवं हरित प्रौद्योगिकी पर चर्चा
केंद्रीय संचार, इलेक्ट्रॉनिक्स एवं सूचना प्रौद्योगिकी और रेल मंत्री श्री अश्विनी वैष्णव ने संचार राज्यमंत्री श्री देवुसिंह चौहान की उपस्थिति में आज आईएमसी-2023 के कर्टेन रेजर का उद्घाटन किया। कर्टेन रेजर के इस कार्यक्रम में सेल्युलर ऑपरेटर्स एसोसिएशन ऑफ इंडिया  के सदस्यों के अलावा दूरसंचार उद्योग, स्टार्टअप आदि के विभिन्न प्रतिनिधियों ने भाग लिया।
एशिया की प्रमुख डिजिटल प्रौद्योगिकी प्रदर्शनी, इंडिया मोबाइल कांग्रेस  का सातवां संस्करण इस साल नई दिल्ली के प्रगति मैदान में 27 से 29 अक्टूबर तक आयोजित किया जाएगा। दूरसंचार विभाग  और सेल्युलर ऑपरेटर्स एसोसिएशन ऑफ इंडिया  द्वारा संयुक्त रूप से आयोजित आईएमसी 2023 का विषय है 'वैश्विक डिजिटल नवाचार'। आईएमसी 2023 कार्यक्रम में लगभग 1,00,000 से अधिक प्रतिभागी, 5,000 से अधिक सीएक्सओ-स्तर के प्रतिनिधिमंडल, 350 से अधिक वक्ता और 400 से अधिक एग्जिविटर शामिल होंगे।
सार्वभौम एवं सस्ती कनेक्टिविटी, स्वदेशी प्रौद्योगिकी विकसित करने, दूरसंचार एवं सेमीकंडक्टर विनिर्माण परिवेश विकसित करने और 6जी प्रौद्योगिकी में अग्रणी बनने संबंधी माननीय प्रधानमंत्री के दृष्टिकोण को आगे बढ़ाते हुए रेल, संचार, इलेक्ट्रॉनिक्स एवं सूचना प्रौद्योगिकी मंत्री श्री अश्विनी वैष्णव ने आज कहा:
-
- पिछले साल आईएमसी को जबरदस्त सफलता मिली थी। अब समय आ गया है कि आईएमसी को भारत का प्रमुख प्रौद्योगिकी कार्यक्रम बनाया जाए।
- इंडिया मोबाइल कांग्रेस देश के एक प्रमुख प्रौद्योगिकी कार्यक्रम के रूप में उभरा है। पिछले साल, माननीय प्रधानमंत्री ने 5जी को लॉन्च किया था और भारत सबसे तेजी से 5जी की तैनाती करने वाले देश के रूप में उभरा है।
- ड्रोन प्रौद्योगिकी, पावर इलेक्ट्रॉनिक्स, उपभोक्ता इलेक्ट्रॉनिक्स, एआई नवाचार, डीप-टेक, सैटकॉम, मोबाइल विनिर्माण, साइबर सुरक्षा, डेटा सेंटर के नवाचार, स्टार्टअप आदि तमाम उद्योगों को आईएमसी के साथ जोड़ा जाना चाहिए।
- आईएमसी-2023 में कम से कम 100 विश्वविद्यालयों को शामिल किया जाना चाहिए और छात्रों को आमंत्रित किया जाना चाहिए।
- साइबर धोखाधड़ी से आम लोगों और संगठनों की सुरक्षा के लिहाज से उपभोक्ता केंद्रित साइबर सुरक्षा का एक अनुभाग होना चाहिए। यह प्रदर्शनी 5 दिनों के लिए होनी चाहिए।
- इसमें भागीदार देशों की अवधारणा को पेश किया जाना चाहिए।
- आईएमसी 2023 का विषय वैश्विक डिजिटल नवाचार है। हम सबको मिलकर भारत को एक प्रौद्योगिकी डेवलपर, दूरसंचार विनिर्माता एवं निर्यातक के रूप में स्थापित करने की दिशा में काम करना चाहिए। इस लिहाज से आईएमसी एक प्रमुख भूमिका निभा सकता है।
- देश के अन्य हिस्सों में आईएमसी के प्रसार के लिए वर्चुअल प्रदर्शनी भी शुरू की जानी चाहिए।
केंद्रीय संचार राज्यमंत्री श्री देवुसिंह चौहान ने आज इस कार्यक्रम को सम्बोधित करते हुए कहा:
-
- पिछले कुछ वर्षों के दौरान भारत के दूरसंचार उद्योग में काफी बदलाव आया है। एक प्रमुख प्रौद्योगिकी कार्यक्रम के रूप में आईएमसी ने एशिया और दुनिया में अपनी पहचान बनाई है।
- देश ने आत्मनिर्भर भारत, 5जी की तैनाती और 6जी की रूपरेखा सहित दूरसंचार के मोर्चे पर विभिन्न पहलुओं में प्रगति की है।
- इस साल आईएमसी में ऐसे उपयोग के मामले आने चाहिए जो कृषि क्षेत्र, शिक्षा क्षेत्र, लॉजिस्टिक्स, परिवहन, पशुपालन आदि के लिए उपयोगी होंगे ताकि यह दिखाया जा सके कि 5जी देश को कैसे बदल रहा है।
इससे पहले, सीओएआई के अध्यक्ष श्री पीके मित्तल ने सभा का स्वागत किया। उन्होंने आश्वस्त किया कि इस वर्ष एशिया का सबसे बड़ा दूरसंचार कार्यक्रम भारत में तेजी से बढ़ते प्रौद्योगिकी उद्योग के लिए एक महत्वपूर्ण पड़ाव साबित होगा।
दूरसंचार विभाग  के अपर सचिव श्री वीएल कांत राव ने अपने विशेष संबोधन में इस बात पर जोर दिया कि:
-
- आईएमसी देश में दूरसंचार क्षेत्र का एक प्रमुख कार्यक्रम है।
- आकांक्षी जिलों में 5जी के उपयोग के लिए तमाम मामले लॉन्च किए गए हैं।
- नवाचार परिवेश का समर्थन करने के लिए माननीय मंत्रियों ने 75 नवप्रवर्तकों को सुविधा प्रदान की है। नवाचार और अनुसंधान एवं विकास के लिए सरकार की ओर मदद दी जाएगी।
- इस वर्ष आईएमसी में काफी अंतरराष्ट्रीय मौजूदगी होगी। साथ ही इसमें अन्य संबंधित उद्योगों की भागीदारी भी दिखने की उम्मीद है।
- अक्टूबर में आयोजित पिछले आईएमसी में माननीय प्रधानमंत्री ने 5जी क्रांति की शुरुआत की थी। इस बार अक्टूबर में आईएमसी 2023 के दौरान देश एक अन्य क्रांति के लिए तैयार है।
वर्ष 2017 में अपनी स्थापना के बाद से ही आईएमसी ने भारत की स्थिति को मजबूती दी है। साथ ही यह भारत के नेतृत्व में डिजिटल नवाचार की अगली लहर को डिजाइन करने के लिए वैश्विक विचारकों के लिए एक प्रमुख मंच के रूप में कार्य किया है। माननीय प्रधानमंत्री श्री नरेन्द्र मोदी द्वारा पिछले साल आईएमसी के दौरान भारत में 5जी लॉन्च किए जाने पर उद्योग से जबरदस्त प्रतिक्रिया मिली थी।
इस कार्यक्रम के दौरान 6जी, 5जी नेटवर्क में प्रगति, दूरसंचार एवं अन्य क्षेत्र में एआई के बढ़ते उपयोग, एज कंप्यूटिंग, इंडस्ट्री 4.0 और इंडिया स्टैक का विकास सुर्खियों में रहेंगे। आईएमसी 2023 एलीसीना, आईईएसए, आईएसपीए, डीएफआई और अन्य तमाम संघों के साथ साझेदारी के जरिये प्रसारण, सैटकॉम, विनिर्माण, सेमीकंडक्टर आदि संबंधित प्रौद्योगिकी क्षेत्र का भी विस्तार करेगा। आईएमसी 2023 ने कई बी2जी एवं बी2बी फोरम एवं उद्योग राउंड टेबल के अलावा बड़े विश्वविद्यालयों एवं छात्रों को इससे जोड़ने और वैश्विक खरीदार फोरम बनाने की भी योजना तैयार की है।
इंडिया मोबाइल कांग्रेस 2023 वैश्विक स्तर पर हरेक क्षेत्र को प्रभावित करने वाली डिजिटल क्रांति में भारत की महत्वपूर्ण भूमिका को बढ़ावा देने के लिए माननीय प्रधानमंत्री श्री नरेन्द्र मोदी के दृष्टिकोण का प्रतीक होगा। इसमें 5जी, 6जी, प्रसारण, उपग्रह, सेमीकंडक्टर, ड्रोन, उपकरण एवं हरित प्रौद्योगिकी में प्रमुख सफलता हासिल करना शामिल है।
कुल मिलाकर, आईएमसी इस साल एक भव्य स्टार्टअप कार्यक्रम एस्पायर की शुरुआत कर रहा है। यह दूरसंचार एवं अन्य डिजिटल क्षेत्र में युवा नवप्रवर्तकों और उद्योग प्रतिनिधियों के बीच उद्यमिता विकास के भविष्य को प्रज्वलित करने पर काफी जोर देगा। एस्पायर का बुनियादी उद्देश्य एक अनोखा अनुभव प्रदान करने पर केंद्रित होगा, जिसमें इन्वेस्टर जोन, पिचिंग जोन, वर्कशॉप जोन और नेटवर्किंग जोन जैसे विभिन्न अनुभाग शामिल होंगे।